Αθήνα, 22 Νοεμβρίου 2016

**ΕΠΙΣΤΗΜΟΝΙΚΗ ΕΠΙΤΡΟΠΗ**

**Πρόεδρος**:

Γ. Τούντας
Καθηγητής Κοινωνικής και Προληπτικής Ιατρικής

**Μέλη**:

Ι. Ανδρεάδου
Αν. Καθηγήτρια Φαρμακευτικής

Γ. Βουγιουκλάκης
Ομότιμος Καθηγητής Οδοντικής Χειρουργικής

Β.Κανελλοπούλου
Αν. Καθηγήτρια Κλινικής Ψυχολογίας

Χ. Κουτής

Καθηγητής Υγιεινής Επιδημιολογίας και Δημόσιας Υγείας

Ε. Κωνσταντίνου
Αν. Καθηγητής Νοσηλευτικής-Αναισθησιολογίας

Θ. Ρόζενμπεργκ
Αν. Καθηγητής Χειρουργικής

Π. Σακκάς
Καθηγητής Ψυχιατρικής

Κ. Σουλιώτης
Αν. Καθηγητής

Πολιτικής Υγείας

Κ. Συρίγος
Καθηγητής Παθολογίας

Φ. Τζέρμπος

Αν. Καθηγητής

Χειρουργικής Οδοντιατρικής

Θ. Ψαλτοπούλου
Αν. Καθηγήτρια Επιδημιολογίας και Προληπτικής Ιατρικής

**ΔΕΛΤΙΟ ΤΥΠΟΥ**

**Η ΕΤΗΣΙΑ ΒΡΑΒΕΥΣΗ ΤΩΝ ΕΘΕΛΟΝΤΩΝ ΤΩΝ ΣΥΜΜΑΧΩΝ ΥΓΕΙΑΣ**

Με ιδιαίτερη επιτυχία πραγματοποιήθηκε τη Δευτέρα 21 Νοεμβρίου2016, η Τελετή Απονομής των Βραβείων στους 30 πιο δραστήριους από τους 335 συνολικά εθελοντές του προγράμματος, για τη σημαντική τους προσφορά προς άπορους, ανασφάλιστους και άλλες ευπαθείς ομάδες του πληθυσμού του λεκανοπεδίου Αττικής, κατά τον τρίτο χρόνο λειτουργίας του ιατροκοινωνικού εθελοντικού Προγράμματος του Πανεπιστημίου Αθηνών ΣΥΜΜΑΧΟΙ ΥΓΕΙΑΣ (ΣΥ). Οι προσκεκλημένοι της Επιστημονικής Επιτροπής του Προγράμματος ιατροψυχοκοινωνικής προσφοράς ΣΥΜΜΑΧΟΙ ΥΓΕΙΑΣ είχαν την ευκαιρία να ενημερωθούν συνολικά για τον **ετήσιο απολογισμό δράσεων,** καθώς και για τους μελλοντικούς στόχους.

Μεταξύ άλλων ο καθηγητής κ. Γιάννης Τούντας, Πρόεδρος της Επιστημονικής Επιτροπής, τόνισε ότι «το πρόγραμμα ΣΥΜΜΑΧΟΙ ΥΓΕΙΑΣ συνέχισε για τρίτη χρονιά τη σημαντική ιατροκοινωνική προσφορά του επεκτείνοντας τις δραστηριότητες του σε επιπλέον δήμους του λεκανοπεδίου Αττικής. Όσο θα συνεχίζει η οικονομική κρίση και όσο θα υπάρχουν συμπολίτες μας που χρειάζονται την εθελοντική μας βοήθεια, εμείς θα συνεχίσουμε να προσφέρουμε, χάρη στην ανιδιοτελή δραστηριοποίηση των εθελοντών μας». Η συντονίστρια του προγράμματος Δρ Ελίζα Φερεκύδου, αναφέρθηκε στη σημασία της καλλιέργειας της εθελοντικής συνείδησης από τα φοιτητικά χρόνια, που συμβάλλει στην ολοκλήρωση του ενεργού πολίτη στην κοινωνία. Μέλη των εθελοντών ΣΥΜΜΑΧΩΝ ΥΓΕΙΑΣ μοιράστηκαν τις εμπειρίες τους με το κοινό, τονίζοντας την αξία του εθελοντισμού και της προσφοράς.

**Στην εκδήλωση απεύθυναν χαιρετισμό ο καθηγητής κ. Γ. Πολυμενέας Αναπληρωτής Πρύτανης του Πανεπιστημίου Αθηνών, η Διευθύντρια του Εργαστηρίου Υγιεινής, Επιδημιολογίας και Ιατρικής Στατιστικής, καθηγήτρια κα. Α. Λινού, ο καθηγητής κος Π. Μαράκος εκ μέρους του προέδρου του Φαρμακευτικού τμήματος, η Πρόεδρος του τμήματος Νοσηλευτικής καθηγήτρια κα Λεμονίδου, η διευθύντρια του Τομέα Ψυχολογίας του τμήματος Φιλοσφίας – Παιδαγωγικής – Ψυχολογίας, καθηγήτρια κα. Α. Παπαστυλιανού, ο Δήμαρχος Μεταμόρφωσης κος Καρπέτας, η Αντιδήμαρχος της Αθήνας κα Μ. Στρατηγάκη, η αντιδήμαρχος του Δήμου Ελληνικού- Αργυρούπολης κα Ε. Στελλάκη, ο αντιδήμαρχος Αγ. Αναργύρων –Καματερού κος Ν. Παντελιάς, ο κος Γ. Μακρυνός αντιπρόεδρος του Διαδημοτικού Δικτύου Υγιών Πόλεων και εκπρόσωπος του Δήμου Κορυδαλλού, και ο κος Γ. Αγουρίδης μέλος του Δ.Σ. του Ιδρύματος «Σταύρος Νιάρχος».**

**Οι ΣΥΜΜΑΧΟΙ ΥΓΕΙΑΣ**

Οι ΣΥΜΜΑΧΟΙ ΥΓΕΙΑΣ είναι εθελοντικό πρόγραμμα ιατροψυχοκοινωνικής προσφοράς, της Ιατρικής Σχολής του Πανεπιστημίου Αθηνών σε συνεργασία με τα Τμήματα Οδοντιατρικής, Φαρμακευτικής, Νοσηλευτικής και ΦΠΨ (Τομέα Ψυχολογίας) του ΕΚΠΑ και ΤΕΙ Αθήνας, που πραγματοποιείται με την ευγενική υποστήριξη του Ιδρύματος «Σταύρος Νιάρχος».

Σκοπός του προγράμματος είναι η προσφορά ιατρικής, οδοντιατρικής, φαρμακευτικής και ψυχοκοινωνικής φροντίδας σε άπορους, ανασφάλιστους και άλλες ευπαθείς ομάδες του πληθυσμού του λεκανοπεδίου Αττικής από μέλη ΔΕΠ, επιστημονικούς συνεργάτες, καθώς και από προπτυχιακούς και μεταπτυχιακούς φοιτητές.

**Απολογισμός της λειτουργίας του**

**Προγράμματος ΣΥΜΜΑΧΩΝ ΥΓΕΙΑΣ για το έτος 2015-2016**

**Εγγεγραμμένοι ΣΥ: 335 εθελοντές**

Ο τρίτος χρόνος λειτουργίας του προγράμματος ολοκληρώθηκε με επιτυχία, σε σύνολο ωφελούμενων 3.550 ατόμων, στους δήμους Αγ. Αναργύρων-Καματερού, Αγ. Βαρβάρας, Αθηναίων, Αιγάλεω, Αμαρουσίου, Ασπροπύργου, Αχαρνών, Ελληνικού-Αργυρούπολης, Ζωγράφου, Κορυδαλλού, Μεταμόρφωσης, Φιλαδέλφειας – Χαλκηδόνας και στους φορείς Ιατρείο Κοινωνικής Αποστολής, Δίκτυο για τα Δικαιώματα του Παιδιού.

**Δράσεις σε Συνεργαζόμενους Δήμους και Φορείς**

**Δήμος Αγ. Αναργύρων – Καματερού**

**Δράση: Συμμετοχή των ΣΥ στην εκδήλωση ευαισθητοποίησης "Δια – Δρόμος Ζωής" με θέμα το Σακχαρώδη Διαβήτη**

Το Νοέμβριο του 2015 διοργανώθηκε εκδήλωση με θέμα τον σακχαρώδη διαβήτη από τη Διεύθυνση Κοινωνικής Πολιτικής, του Τμήματος ΚΑΠΗ σε συνεργασία με τον Οργανισμό Αθλητισμού Πολιτισμού και Παιδείας του Δήμου Αγ. Αναργύρων - Καματερού, με στόχο την ευαισθητοποίηση, ενημέρωση και αλλαγή συνηθειών των κατοίκων της πόλης σχετικά με το νόσημα αυτό.

Κατά τη διάρκεια της εκδήλωσης έγιναν: μετρήσεις σακχάρου, αθλητικά δρώμενα, όπως περπάτημα στον ποδηλατόδρομο, ασκήσεις γυμναστικής, ενημερώσεις προληπτικής ιατρικής και υγιεινής διατροφής και ασκήσεις πρώτων βοηθειών.

Ωφελήθηκαν συνολικά: 300 άτομα

**Δήμος Αθηναίων**

**α) Συμμετοχή των ΣΥ στις Δράσεις του Δήμου Αθηναίων για την Αναπηρία**

Τον Μάρτιο του 2016, στο πλαίσιο των δράσεων «Μάρτιος: Μήνας δράσεων του Δήμου Αθηναίων για την αναπηρία», οι ΣΥ συμμετείχαν στη «Δράση Εξοικείωσης με την Αναπηρία» που διοργάνωσε ο δήμος της Αθηναίων σε συνεργασία με τον Σύνδεσμο Κοινωνικής Ευθύνης για Παιδιά και Εφήβους (Σ.Κ.Ε.Π.) και την Ελληνική Εταιρεία Αυτιστικών Ατόμων, στην Τεχνόπολη, στο Γκάζι.

Επίσης, οι ΣΥ συνέβαλαν στην ημερίδα που πραγματοποιήθηκε στο πλαίσιο των ίδιων εκδηλώσεων στο Αμφιθέατρο της Τεχνόπολης με θέμα: «Δράσεις και προοπτικές για τα άτομα με αναπηρία».

Ωφελήθηκαν συνολικά: 400 άτομα

**β) Δράση των ΣΥ στις Λέσχες Φιλίας του Δήμου Αθηναίων:**

Από τον Ιανουάριο του 2015 υλοποιείται από τους ΣΥΜΜΑΧΟΥΣ ΥΓΕΙΑΣ στις Λέσχες Φιλίας του Δήμου Αθηναίων το πρόγραμμα καταγραφής των αναγκών των ατόμων τρίτης ηλικίας, με σκοπό να οργανωθούν στοχευμένες δράσεις με βάση τις ανάγκες τους.

Σε πρώτη φάση καταρτίστηκε το ερωτηματολόγιο εκτίμησης αναγκών, από τους επιστημονικούς συνεργάτες του Κέντρου Μελετών Υπηρεσιών Υγείας. Στη συνέχεια ενδιαφερόμενοι εθελοντές ΣΥΜΜΑΧΟΙ ΥΓΕΙΑΣ εκπαιδεύτηκαν και επισκέφθηκαν τις 12 επιλεγμένες από το Δήμο Αθηναίων Λέσχες Φιλίας (Κουκακίου, Αγ. Αρτεμίου, Παγκρατίου, Άνω Πετραλώνων, Κάτω Πετραλώνων, Κολοκυνθούς, Κάτω Πατησίων, Γκράβας, Λαμπρινής, Γκύζη, Ελληνορώσων και Πανόρμου) προκειμένου να υλοποιήσουν τις συνεντεύξεις.

Τα κυριότερα συμπεράσματα που προέκυψαν από τη συλλογή και επεξεργασία των ερωτηματολογίων ήταν, ότι μεγάλα ποσοστά των ερωτώμενων επιθυμούν τακτική παρουσία ιατρού για να συνταγογραφεί και να πραγματοποιεί προληπτικούς ελέγχους και περισσότερες ενημερωτικές ομιλίες για την υγεία, ψυχαγωγικά προγράμματα και δραστηριότητες.

Με βάση τα αποτελέσματα προγραμματίστηκαν σε δεύτερη φάση από τους ΣΥΜΜΑΧΟΥΣ ΥΓΕΙΑΣ οι εξής δράσεις, στο πλαίσιο του προγράμματος «Υγιής Γήρανση» στα άτομα τρίτης ηλικίας, μέλη των Λεσχών Φιλίας του Δήμου Αθηναίων:

α) κύκλοι ομιλιών σε ειδικά θέματα υγείας, σε συνεργασία με την Ελληνική Γεροντολογική και Γηριατρική Εταιρεία (Ε.Γ.Γ.Ε.), με σκοπό να καλυφθούν οι ανάγκες για ενημέρωση και πρόληψη, από εθελοντές ιατρούς μέλη της Ε.Γ.Γ.Ε.

Ο ένας κύκλος των ομιλιών περιελάμβανε τα θέματα: «Παράγοντες Κινδύνου Στεφανιαίας Νόσου», «Ίλιγγος στην Τρίτη ηλικία και την πρόληψη των πτώσεων». Ακολούθησε κύκλος ομιλιών με πρωτοβουλία των εθελοντών επισκεπτών υγείας, για τα θέματα: «Μύθοι και αλήθειες για τον σακχαρώδη διαβήτη», «Μύθοι και Αλήθειες για την Οστεοπόρωση», «Πώς προστατευόμαστε από τον Ήλιο».

β) πραγματοποιήθηκαν επιμορφωτικά σεμινάρια στους ΣΥΜΜΑΧΟΥΣ ΥΓΕΙΑΣ σε συνεργασία με την Ψυχογηριατρική Εταιρεία «Ο Νέστωρ», σχετικά με την αξία του εθελοντισμού στην Τρίτη ηλικία, με σκοπό να υλοποιήσουν αντίστοιχες δράσεις στις Λέσχες Φιλίας. Ήδη πραγματοποιήθηκε ένας κύκλος ομιλιών στις Λέσχες Φιλίας.

Ο επόμενος κύκλος επιμόρφωσης των ΣΥΜΜΑΧΩΝ ΥΓΕΙΑΣ σχετικά με τις ασκήσεις νοητικής ενδυνάμωσης προγραμματίζεται σύντομα.

 Ο αριθμός των ατόμων που ωφελείται ανέρχεται στα 500 άτομα.

**γ) Εθελοντική προσφορά ψυχολόγων:** Τέσσερεις ψυχολόγοι ΣΥΜΜΑΧΟΙ ΥΓΕΙΑΣ εργάζονται εθελοντικά παρακολουθώντας περιστατικά που απευθύνονται στα δημοτικά ιατρεία.

Ωφελήθηκαν συνολικά: 91 άτομα

**Δήμος Αχαρνών**

Προσφορά εθελοντικής εργασίας, (παρακολούθηση καθημερινών δραστηριοτήτων των παιδιών, συζήτηση) στο κέντρο Ατόμων με ειδικές ανάγκες «Αρωγή» στο Δήμο Αχαρνών από κοινωνική λειτουργό και ΣΥ.

Ωφελήθηκαν συνολικά: 30 άτομα

**Δήμος Ελληνικού –Αργυρούπολης**

**α) Οργάνωση και λειτουργία του Κοινωνικού Φαρμακείου στον Δήμο Ελληνικού -Αργυρούπολης με τη συμβολή εθελόντριας φαρμακοποιού ΣΥΜΜΑΧΟΥ ΥΓΕΙΑΣ**

Ο Δήμος Ελληνικού – Αργυρούπολης στο πλαίσιο ενίσχυσης των κοινωνικών του δομών εγκαινίασε το Κοινωνικό Φαρμακείο με στόχο την προσπάθεια δημιουργίας ενός ευρέως δικτύου κοινωνικής σύμπραξης και στήριξης των ευάλωτων κοινωνικά και οικονομικά πολιτών.

Σκοπός της λειτουργίας του είναι η φαρμακευτική υποστήριξη ανασφαλίστων ατόμων που κατοικούν στο Δήμο, καθώς και εκείνων που η οικονομική κρίση έπληξε στο κομμάτι της φαρμακευτικής περίθαλψης-ασφάλισης.

Την οργάνωση, τον συντονισμό και τη λειτουργία του Κοινωνικού Φαρμακείου του Δήμου Ελληνικού - Αργυρούπολης ανέλαβε και υλοποίησε εθελόντρια Φαρμακοποιός και ΣΥΜΜΑΧΟΣ ΥΓΕΙΑΣ, η οποία με την επαγγελματική της εμπειρία έδωσε τη δυνατότητα να αναπτυχθεί επαρκώς η νέα δομή ώστε να καλύψει τις ανάγκες των πολιτών.

Ωφελήθηκαν συνολικά: 400 άτομα

**β) Λειτουργία Γαστρεντερολογικού Ιατρείου από εθελοντή ιατρό** **ΣΥΜΜΑΧΟ ΥΓΕΙΑΣ στον Δήμο Ελληνικού –Αργυρούπολης**

Στο πλαίσιο της συνεργασίας του Δήμου Ελληνικού - Αργυρούπολης με τους Συμμάχους Υγείας λειτουργεί από τον Φεβρουάριο του 2016, δύο φορές την εβδομάδα από τον εθελοντή ιατρό Γαστρεντερολόγο - Ηπατολόγο, γαστρεντερολογικό ιατρείο για τη συνολική εκτίμηση των ειδικών νοσημάτων του πεπτικού. Το ιατρείο πραγματοποιείται στους χώρους των Α΄ ΚΑΠΗ Ελληνικού (Χ. Τραπεζούντος 8, Ελληνικό) και στο Α΄ ΚΑΠΗ Αργυρούπολης (Αλεξιουπόλεως 27, Αργυρούπολη) πρωινές ώρες, κατόπιν ραντεβού.

Ωφελήθηκαν συνολικά: 80 άτομα

**Δήμος Μεταμόρφωσης**

**α)** Στις δράσεις που διοργανώθηκαν τον Ιούνιο του 2016 για την Πρόληψη του καρκίνου του μαστού και της Οστεοπόρωσης από τον Δήμο Μεταμόρφωσης, μία κοινωνική λειτουργός και ΣΥ συμμετείχε και συνέβαλλε ενεργά.

Ωφελήθηκαν συνολικά: 250 άτομα

**β) Συμβουλευτική γονέων:** Στους παιδικούς σταθμούς του Δήμου Μεταμόρφωσης (1ο, 2ο, 5ο) παρείχε εθελοντικά συμβουλευτική γονέων, ψυχολόγος ΣΥ, από τον Ιανουάριο έως τον Ιούνιο του 2016.

Ωφελήθηκαν συνολικά: 40 γονείς

**Συμμετοχή σε άλλες δράσεις**

**α) Συμμετοχή των ΣΥΜΜΑΧΩΝ ΥΓΕΙΑΣ και υποστήριξη της Δράσης δημιουργίας σετ με είδη προσωπικής υγιεινής για τους πρόσφυγες**

Μετά την επιτυχία της δράσης «Hygiene kits for Refugees», πρωτοβουλία της εθελόντριας ΣΥΜΜΑΧΟΥ ΥΓΕΙΑΣ, Άλκηστης Μακρυνικόλα, όπου δημιουργήθηκαν 560 σετ με είδη προσωπικής υγιεινής για τους πρόσφυγες, οι ΣΥΜΜΑΧΟΙ ΥΓΕΙΑΣ, στήριξαν την πρωτοβουλία αυτή και συμμετείχαν ενεργά στην υλοποίηση της δράσης για δεύτερη φορά τον Απρίλιο του 2016 στο Flocafe Espresso Room στη Νέα Ερυθραία.

Σκοπός ήταν η συλλογή ειδών προσωπικής υγιεινής και η ταξινόμησή τους σε ατομικά σετ, έτσι ώστε να εξυπηρετηθούν οι πρόσφυγες, που έρχονταν καθημερινά αντιμέτωποι με δύσκολες συνθήκες διαβίωσης. Κάθε σετ αποτελούταν από ένα σακουλάκι zip lock και περιείχε: ρολό χαρτί υγείας, υγρά μαντηλάκια, σαπούνι και σερβιέτες. Δημιουργήθηκαν 1.350 σετ με είδη προσωπικής υγιεινής.

Τη διανομή των σετ ανέλαβε το Κέντρο διαχείρισης, αποθήκευσης και εφοδιασμού ειδών πρώτης ανάγκης των σημείων διαμονής προσφύγων της Περιφέρειας Αττικής.

Ωφελήθηκαν συνολικά: 1.350 άτομα

**β)** Οι **ΣΥΜΜΑΧΟΙ ΥΓΕΙΑΣ** συμμετείχαν στη διεξαγωγή συνεντεύξεων για την εκπόνηση της έρευνας υγείας των κατοίκων του Δήμου Φιλοθέης – Ψυχικού, στο πλαίσιο διερεύνησης του προφίλ υγείας με βάσει τα πρότυπα το Παγκόσμιου Οργανισμού Υγείας (Π.Ο.Υ.) και του Ευρωπαϊκού Δικτύου υγιών Πόλεων.

Ωφελούνται οι δημότες συνολικά.

**Συμμετοχή σε Ημερίδες - Συνέδρια – Φεστιβάλ**

Οι ΣΥΜΜΑΧΟΙ ΥΓΕΙΑΣ κατά τη διάρκεια του τελευταίου χρόνου παρουσίασαν τις δράσεις τους με ομιλίες:

* **11ο Πανελλήνιο Συνέδριο Δημόσιας Υγείας & Υπηρεσιών Υγείας, 21-23 Μαρτίου 2016, Αθήνα, Ξενοδοχείο Divani Caravel**
* **Διημερίδα: "Κοινωνική πολιτική και κοινωνική καινοτομία στην υγεία", 28 και 29 Μαΐου 2016, Αίθουσα συνεδριάσεων Π.Ε.Δ.Α.**
* **1ο Φεστιβάλ Εθελοντισμού 2016, Voluntary Action, 16-17 Ιουλίου 2016, Τεχνόπολη Δήμου Αθηναίων**
* **6ο Πανελλήνιο Συνέδριο του Φόρουμ Δημόσιας Υγείας & Κοινωνικής Ιατρικής,**

**31 Οκτωβρίου και 1 Νοεμβρίου 2016, Κεντρικό Κτήριο του Πανεπιστημίου Αθηνών**

* **Ημερίδα:«Προωρότητα και Εθελοντισμός» που διοργάνωσε το «Ηλιτόμηνον»,**

**18 Νοεμβρίου 2016, στο Πνευματικό Κέντρο Κωνσταντινουπολιτών**

* **Ημερίδα «Ένας χρόνος Σε Αναμονή»** για τον ένα χρόνο της δράσης **«Σε Αναμονή»,** μαζί με εκπρόσωπους από την «Κιβωτό του κόσμου», «το Διαβάζω για τους άλλους» και των «Steps»**,**

**20 Νοεμβρίου 2016, Βιβλιοπωλείο ΙΑΝΟΣ**

**Νέες συνεργασίες:**

Κατά τη διάρκεια του έτους 2015-2016 οι ΣΥΜΜΑΧΟΙ ΥΓΕΙΑΣ διεύρυναν το πλαίσιο δράσης τους και συνεργάστηκαν και με άλλους φορείς με σκοπό να υποστηρίξουν όσο το δυνατό περισσότερους συμπολίτες μας:

* **Ελληνική Γεροντολογική και Γηριατρική Εταιρεία**
* **Ψυχογηριατρική Εταιρεία «Ο Νέστωρ»**
* **Ηλιτόμηνον,** το οποίο έχεισκοπό την φροντίδα των πρόωρων νεογνών και είναι μέλος του δικτύου οργανώσεων γονέων από όλη την Ευρώπη που δρουν συντονισμένα με το EFCNI, το Ευρωπαϊκό Ίδρυμα για τη Φροντίδα των Νεογνών.